เกาหลีใต้: การเตรียมตัวและการสมัครเรียน
การสอบวัดระดับความถนัดทางภาษาเกาหลี หรือที่รู้จักกันในชื่อย่อๆ ว่า TOPIK (Test of Proficiency in Korean) เป็นการสอบเพื่อนำผลคะแนนไปใช้สมัครเรียนต่อมหาวิทยาลัยในประเทศเกาหลีหรือสมัครงาน แม้ปัจจุบันสถาบันอุดมศึกษาชั้นนำในประเทศเกาหลีใต้ส่วนใหญ่จะมีหลักสูตรภาษาอังกฤษไว้รองรับนักศึกษาต่างชาติอยู่แล้ว แต่หากต้องการขอทุนการศึกษา ผลคะแนน TOPIK ก็เป็นหนึ่งในองค์ประกอบที่คณะกรรมการใช้พิจารณา และที่สำคัญคือถ้าเรามีความรู้ด้านภาษาเกาหลีติดตัวไปด้วย ยังไงเราก็ใช้ชีวิตในประเทศของเขาได้สนุกกว่าแน่นอน
ประเภทของข้อสอบ
ข้อสอบ TOPIK แบ่งออกเป็น 2 ประเภท ได้แก่
TOPIK I (ระดับ 1-2) เต็ม 200 คะแนน ประเมินทักษะสองด้าน คือ การฟัง และ การอ่าน
TOPIK II (ระดับ 3-6) เต็ม 300 คะแนน ประเมินทักษะสามด้าน คือ การฟัง การอ่าน และการเขียน
บางคนอาจจะงงว่าการแบ่งเป็น ระดับ 1-2 กับ ระดับ 3-6 คืออะไร แล้วข้อสอบมีทั้งหมดกี่ชุดกี่แบบกันแน่ เราได้ไปสอบถามข้อมูลจากผู้ที่เคยผ่านประสบการณ์สอบมาแล้วค่ะ เขาอธิบายให้ฟังว่า ถ้าต้องการสอบ TOPIK II เพื่อวัดระดับ 3-6 ผู้เข้าสอบทุกคนจะต้องทำข้อสอบ TOPIK II ชุดเดียวกัน หากทำได้ถึงเกณฑ์ที่กำหนดไว้สูงสุด ก็จะได้ TOPIK ระดับ 6 หรือถ้าทำได้น้อยกว่านั้น แต่ยังผ่านเกณฑ์อยู่ คะแนนก็จะลดหลั่นลงมาเป็นระดับ 5 / 4 / 3 โดยข้อแรกๆ จะง่ายหน่อย ส่วนข้อหลังๆ ก็จะเริ่มยากขึ้นค่ะ
ระยะเวลาในการสอบ
สำหรับคนที่กำลังซ้อมทำข้อสอบเองที่บ้านก่อนลงสนามจริง อย่าลืมจับเวลาให้ตรงกับที่ใช้จริงด้วยนะคะ เพราะถึงแม้ว่าเราจะทำได้ผ่านฉลุย แต่ถ้าทำไม่ทันก็เสียคะแนนอยู่ดี
TOPIK I การฟังและการอ่านใช้เวลา 100 นาที
TOPIK II การฟังและการเขียนใช้เวลา 110 นาที ส่วนการอ่านใช้เวลา 70 นาที
เวลาฝึกทำข้อสอบเก่าแนะนำอีกอย่างหนึ่งคือ ให้เราเพิ่มความจริงจังด้วยการปริ้นท์กระดาษคำตอบแบบของจริงมาใช้เลยค่ะ อัพฟีลการทำข้อสอบให้ใกล้เคียงสนามจริงมากที่สุด ถึงเวลาสอบเราจะได้คุ้นชินและประหม่าน้อยลง
แต่ละปีศูนย์การศึกษาเกาหลีประจำประเทศไทย จะเปิดรับสมัครสองรอบ รอบแรกประมาณปลายเดือนกรกฏาคมถึงต้นเดือนสิงหาคม และสอบในเดือนตุลาคม ส่วนรอบที่สอบเปิดรับสมัคร ช่วงเดือนกันยายน ค่าใช้จ่ายในการสมัคร 800 บาท และสอบในเดือนพฤศจิกายน โดยผู้ที่สนใจสามารถติดตามข่าวสารได้จากเพจ www.facebook.com/kecbkk ค่ะ
ขณะนี้มีสนามสอบทั้งหมดสามแห่ง ได้แก่ มหาวิทยาลัยศรีนครินทรวิโรฒ (อโศก) มหาวิทยาลัยเชียงใหม่ และมหาวิทยาลัยศิลปากร วิทยาเขตพระราชวังสนามจันทร์ จังหวัดนครปฐม
ข้อมูล ณ วันที่ 22 กันยายน พ.ศ. 2559 รายละเอียดอาจมีการเปลี่ยนแปลงในอนาคต ควรสอบถามข้อมูลล่าสุดจากสนามสอบก่อนดำเนินการ
:: บทสัมภาษณ์จากผู้ที่ได้รับทุนเรียนต่อเกาหลี ::
ย้อนเวลากลับไปสมัยเรียนปริญญาตรี บัว - วัชราภรณ์ รื่นเริง ศึกษาอยู่ที่คณะนิเทศศาสตร์ จุฬาลงกรณ์มหาวิทยาลัย โดยเรียนภาควิชาการสื่อสารมวลชน ซึ่งเน้นเรียนเกี่ยวกับการกระจายเสียง เช่น การกระจายเสียงเบื้องต้น การผลิตรายการวิทยุกระจายเสียงและวิทยุโทรทัศน์ การสื่อข่าวและการเขียนข่าว เป็นวิชาเอก ส่วนวิชาโทนั้นเธอเลือกเรียนสาขาวิชาภาษาเกาหลี ภาควิชาภาษาตะวันออก ที่คณะอักษรศาสตร์ >> แนะนำเรื่องควรรู้เมื่ออยากเรียนต่อเกาหลีใต้
หากคุณยังไม่แน่ใจว่าจะสมัครเข้าศึกษาต่อมหาวิทยาลัยในเกาหลีใต้อย่างไรดี ลองอ่านบทความแนะนำจากเราถึงวิธีการสมัครเข้าศึกษาต่อระดับมหาวิทยาลัยในเกาหลีใต้ ขั้นตอนการสมัครเข้าศึกษาต่อระดับมหาวิทยาลัยในเกาหลีใต้นั้นง่าย ไม่ยุ่งยาก เพราะ International Office ของแต่ละมหาวิทยาลัยจะมีหน้าที่คอยช่วยเหลือนักศึกษาอยู่แล้ว ดังนั้นเราควรใช้บริการ International Office ให้คุ้มค่า เกือบทุกมหาวิทยาลัยนั้นจะรับสมัครนักศึกษาต่างชาติโดยตรงผ่านช่องทางการสมัครแบบออนไลน์